CELEX: 
Language: sk
Date: 2022-07-12 00:00:00
Title: DELEGOVANÉ NARIADENIE KOMISIE (EÚ) / ktorým sa predlžuje prechodné obdobie s cieľom pokračovať v poskytovaní služieb kolektívneho financovania v súlade s vnútroštátnym právom, ako sa uvádza v článku 48 ods. 1 nariadenia Európskeho parlamentu a Rady (EÚ) 2020/1503

DỔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V článku 48 ods. 1 nariadenia (EÚ) 2020/1503 o európskych poskytovateľoch služieb hromadného financovania pre podnikanie („nariadenie“) sa stanovuje prechodné obdobie s ohľadom na služby hromadného financovania v súlade s vnútroštátnym právom. Prechodné obdobie sa končí 10. novembra 2022.
            
            
               Podľa článku 48 ods. 3 nariadenia môže Komisia predĺžiť prechodné obdobie o 12 mesiacov (t. j. do 10. novembra 2023) po posúdení uplatňovania tohto nariadenia na poskytovateľov služieb hromadného financovania, ktorí poskytujú služby hromadného financovania len vnútroštátne, a vplyvu nariadenia na vývoj vnútroštátnych trhov a na prístup k financovaniu. Nariadením sa nepovoľujú ďalšie predĺženia po 10. novembri 2023 a poskytovatelia služieb hromadného financovania, ktorým nebolo udelené povolenie do 10. novembra 2023, budú musieť pozastaviť operácie, kým sa im takéto povolenie neudelí.
            
            
               Komisia navrhuje týmto delegovaným aktom predĺžiť prechodné obdobie pre služby hromadného financovania poskytované v súlade s vnútroštátnym právom (t. j. ktorým bolo udelené povolenie pred 10. novembrom 2021) do 10. novembra 2023.
            
            
               2.KONZULTÁCIE PRED PRIJATÍM AKTU
            
            
               V súlade s článkom 48 ods. 3 nariadenia Komisia 29. marca 2022 požiadala Európsky orgán pre cenné papiere a trhy (ESMA) o technické poradenstvo. Rozsah tohto poradenstva pozostával z posúdenia:
            
            
               1.uplatňovania nariadenia na poskytovateľov služieb hromadného financovania, ktorí poskytujú služby kolektívneho financovania len vnútroštátne;
            
            
               2.vplyvu nariadenia na vývoj vnútroštátnych trhov v oblasti hromadného financovania a na prístup k financovaniu a
            
            
               3.významu predĺženia prechodného obdobia.
            
            
               Komisia dostala technické poradenstvo orgánu ESMA 19. mája 2022. S cieľom podoprieť svoje poradenstvo orgán ESMA uskutočnil niekoľko cielených konzultácií s príslušnými vnútroštátnymi orgánmi a vybranými účastníkmi trhu.
            
            
               V technickom poradenstve potvrdenom výsledkom konzultácií sa dospelo k záveru, že:
            
            
               1.Vplyv nariadenia nie je možné posúdiť, keďže existuje len málo prípadov platforiem, ktorým bolo pôvodne udelené povolenie podľa vnútroštátneho práva, ktoré v súčasnosti fungujú podľa nariadenia;
            
            
               2.Uplatňovanie nariadenia na existujúce platformy od 10. novembra 2022 môže mať za následok narušenia na niektorých veľkých vnútroštátnych trhoch z dôvodu neschopnosti včas opätovne udeliť povolenie všetkým existujúcim platformám, ako aj na platformách hromadného financovania, ktoré chcú prispôsobiť svoje obchodné činnosti širšiemu a podrobnejšiemu rámcu (v porovnaní s vnútroštátnym rámcom), čo vedie k vážnym rizikám prerušenia poskytovania služieb hromadného financovania veľkými prevádzkovateľmi s dôsledkami aj pre investorov na týchto platformách a pre integritu uvedených trhov;
            
            
               3.Predĺženie prechodného obdobia je opodstatnené, ale iba v prípade platforiem, ktoré požiadali o udelenie opätovného povolenia v rámci nového režimu podľa nariadenia o európskych poskytovateľoch služieb hromadného financovania pred 1. októbrom 2022.
            
            
               Na základe technického poradenstva orgánu ESMA Komisia vykonala svoje posúdenie, v ktorom dospela k záveru, že riziko narušenia na niektorých veľkých vnútroštátnych trhoch je skutočne vysoké, a preto je potrebné predĺžiť prechodné obdobie pre služby hromadného financovania poskytované v súlade s vnútroštátnym právom. Toto predĺženie sa udeľuje všetkým poskytovateľom služieb hromadného financovania, ktorí v súčasnosti pôsobia podľa vnútroštátneho práva.
            
            
               3.PRÁVNE PRVKY DELEGOVANÉHO AKTU
            
            
               Právo prijímať delegovaný akt je stanovené v článku 44 nariadenia.
            
            
               Prechodné obdobie stanovené v článku 48 ods. 1 nariadenia sa v súlade s článkom 48 ods. 3 nariadenia predlžuje o 12-mesačné obdobie do 10. novembra 2023.
            
         
         
            
               DELEGOVANÉ NARIADENIE KOMISIE (EÚ) …/…
            
            
               z 12. 7. 2022
            
            
               ktorým sa predlžuje prechodné obdobie s cieľom pokračovať v poskytovaní služieb kolektívneho financovania v súlade s vnútroštátnym právom, ako sa uvádza v článku 48 ods. 1 nariadenia Európskeho parlamentu a Rady (EÚ) 2020/1503
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2020/1503 zo 7. októbra 2020 o európskych poskytovateľoch služieb hromadného financovania pre podnikanie a o zmene nariadenia (EÚ) 2017/1129 a smernice (EÚ) 2019/1937
                  1
               , a najmä na jeho článok 48 ods. 3,
            
            
               keďže:
            
            
               (1)Podľa článku 48 ods. 1 nariadenia (EÚ) 2020/1503 poskytovatelia služieb hromadného financovania, ktorým bolo udelené povolenie podľa vnútroštátneho práva pred 10. novembrom 2021, môžu naďalej ponúkať služby hromadného financovania v súlade s uvedeným vnútroštátnym právom do 10. novembra 2022. Uvedené prechodné obdobie sa zaviedlo s cieľom poskytnúť dostatočný čas existujúcim poskytovateľom služieb kolektívneho financovania, aby prispôsobili svoje obchodné činnosti novému právnemu režimu a mali dostatočný čas na podanie žiadosti o udelenie povolenia podľa tohto režimu, a aby príslušné orgány získali dostatok informácií a zdrojov na zabezpečenie prechodu bez narušenia trhu.
            
            
               (2)V článku 48 ods. 3 nariadenia (EÚ) 2020/1503 sa od Komisie vyžaduje, aby posúdila uplatňovanie nariadenia (EÚ) 2020/1503 na poskytovateľov služieb hromadného financovania, ktorí poskytujú služby hromadného financovania len vnútroštátne, a vplyv tohto nariadenia na vývoj vnútroštátnych trhov v oblasti hromadného financovania a na prístup k financovaniu Na základe tohto posúdenia môže Komisia predĺžiť prechodné obdobie uvedené v článku 48 ods. 1 tohto nariadenia raz o 12 mesiacov.
            
            
               (3)Komisia v nadväznosti na svoje posúdenie, v ktorom sa zohľadnilo technické poradenstvo vypracované orgánom ESMA a ktoré bolo Komisii doručené 19. mája 2022, dospela k záveru, že predĺženie prechodného obdobia o 12 mesiacov je potrebné na to, aby sa predišlo narušeniam na veľkých vnútroštátnych trhoch hromadného financovania. Narušenie by bolo spôsobené neschopnosťou určitých príslušných orgánov dokončiť postupy udeľovania povolení do 10. novembra 2022 a neschopnosťou platforiem hromadného financovania pôsobiacich podľa vnútroštátneho práva prispôsobiť sa včas komplexnejšiemu rámcu.
            
            
               (4)Vzhľadom na vysoké riziko narušení trhu je preto vhodné predĺžiť prechodné obdobie uvedené v článku 48 ods. 1 nariadenia (EÚ) 2020/1503 o 12 mesiacov do 10. novembra 2023, aby sa platformám hromadného financovania fungujúcim podľa vnútroštátneho práva a príslušným orgánom poskytol dostatočný čas na prispôsobenie sa novému režimu.
            
            
               (5)S cieľom predĺžiť existujúce prechodné obdobie pred uplynutím jeho platnosti alebo čo najskôr po jeho uplynutí by toto nariadenie malo nadobudnúť účinnosť čo najskôr a malo by sa začať uplatňovať najneskôr 11. novembra 2022,
            
            
               PRIJALA TOTO NARIADENIE:
            
            
               Článok 1
            
            
               Prechodné obdobie podľa článku 48 ods. 1 nariadenia (EÚ) 2020/1503 sa predlžuje do 10. novembra 2023.
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie sa uplatňuje od 11. novembra 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 12. 7. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 347, 20.10.2020, s. 1.